ตลาดหุ้นเอเชียปรับตัวลงภาคบ่ายวันนี้ เหตุนลท.วิตกการเมืองตุรกี-หมีขาว
ตลาดหุ้นเอเชียส่วนใหญ่อ่อนตัวลงในการซื้อขายภาคบ่ายวันนี้ เนื่องจากความกังวลเกี่ยวกับสถานการณ์ทางการเมืองระหว่างประเทศ ภายหลังจากที่กองทัพตุรกีได้ยิงเครื่องบินรบของรัสเซียร่วงลงบริเวณชายแดนของซีเรียเมื่อวานนี้
25 พ.ย. 2558

ผู้สื่อข่าวรายงานว่า ตลาดหุ้นเอเชียส่วนใหญ่อ่อนตัวลงในการซื้อขายภาคบ่ายวันนี้ เนื่องจากความกังวลเกี่ยวกับสถานการณ์ทางการเมืองระหว่างประเทศ ภายหลังจากที่กองทัพตุรกีได้ยิงเครื่องบินรบของรัสเซียร่วงลงบริเวณชายแดนของซีเรียเมื่อวานนี้
โดยดัชนี HSI ตลาดหุ้นฮ่องกงปิดภาคเช้าที่ 22,476.36 จุด ลดลง 111.27 จุด, -0.49%  ดัชนี FBMKLCI ตลาดหุ้นมาเลเซียปิดภาคเช้าที่ 1,680.50 จุด เพิ่มขึ้น 3.47 จุด, +0.21% ดัชนีเซี่ยงไฮ้คอมโพสิตบวก 0.2% ปิดภาคเช้าที่ 3,621.90 จุด
ขณะที่ทำเนียบขาวเปิดเผยว่า ประธานาธิบดีบารัค โอบามาของสหรัฐ และประธานาธิบดีเรเซป ตอยยิบ เออร์โดกันของตุรกี ได้หารือกันทางโทรศัพท์เมื่อวานนี้เกี่ยวกับความจำเป็นในการลดความตึงเครียดของสถานการณ์ในตะวันออกกลาง หลังจากตุรกียิงเครื่องบินรบของรัสเซียลำหนึ่งตกใกล้กับบริเวณชายแดนระหว่างตุรกีและซีเรีย
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ ตัวเลขผลิตภัณฑ์มวลรวมภายในประเทศ (GDP) ของสิงคโปร์ในไตรมาส 3/2558 ขยายตัว 1.9% เมื่อเทียบเป็นรายปี กระทรวงเศรษฐกิจและการค้าสิงคโปร์คาดการณ์ว่า GDP ตลอดปี 2558 จะขยายตัวเกือบใกล้เคียง 2.0%
ทั้งนี้ GDP ไตรมาส 3 ปรับตัวลงจากไตรมาสก่อนหน้าที่ขยายตัว 2%
สำนักงานสถิติแห่งชาติของฟิลิปปินส์เปิดเผยว่า ฟิลิปปินส์มียอดขาดดุลการค้าเพิ่มขึ้นในเดือนก.ย. เนื่องจากบริษัทผู้ผลิตภายในประเทศโดยเฉพาะในอุตสาหกรรมอิเล็กทรอนิกเร่งเพิ่มการนำเข้าเพื่อรับมือกับช่วงวันหยุดยาวในเทศกาลคริสต์มาส